Riigimetsa Majandamise Keskus Teie:

rmk@rmk.ee Meie 06.09.2023 nr 5-8/179-1

**Pannjärve tee avalikku kasutusse määramise algatamine (Vasavere küla)**

Alutaguse vallas Rausvere ja Vasavere külas asub valla teeregistrisse kantud Pannjärve tee nr 22900015, mis asub valla omandis olevatel Pannjärve tee T1 katastriüksusel 22901:001:0478, Pannjärve tee T2 katastriüksusel 22901:001:0489, Pannjärve tee katastriüksusel 13001:001:0588, ning riigi omandis olevatel Ahtme metskond 24 katastriüksusel 22901:001:0280 (pindala 58,06 ha, sihtotstarve maatulundusmaa, kinnistu registriosa nr 4869208, riigi kinnisvararegistri kood KV1624) ja Ahtme metskond 25 KÜ 22901:001:0239, (pindalal 1818,31 ha, sihtotstarve maatulundusmaa, kinnistu registriosa nr 4964708, riigi kinnisvararegistri kood KV43256), mille valitsejaks on Kliimaministeerium ja volitatud asutus Riigimetsa Majandamise Keskus. Tee algab riigimaanteelt 32 Jõhvi-Vasknarva, kulgeb avaliku teena valla omandis oleval maal ning jätkub riigi omandis oleval maal, kus teeregistri andmetel muutub tee kasutamise viis metsateeks.

Pannjärve tee ääres asuvad katastriüksused Pannjärve parkla ja Pannjärve tervisespordikeskus, mille omanik ja haldaja on 100 valla osalusega SA Pannjärve Tervisespordikeskus. Eesmärk on hallata ja arendada olemasolevaid spordi- ja puhkerajatisi, mis pakuvad avalikkusele suunatud tegevusi – avatud tervise- ja discgolfirajad, talvel suusarajad, jõusaalid, pakutakse majutus- ja toitlustusteenust.

Kuna keskus on avatud kõikidele huvilistele ja külastajaid on palju, on Pannjärve tee suure avaliku huviga, mis on vajalik määrata avalikku kasutusse. Alutaguse vallavalitsus on Pannjärve teed remontinud ja hooldanud tervikteena.

Ehitusseadustiku § 93 järgi on metsatee riigi omandisse jäetud maal paiknev valdavalt riigimetsa majandamiseks kasutatav tee. Metsateed võib kasutada igaüks, kui riigimetsa majandamist korraldav isik või riigiasutus ei ole metsateed või selle osa sulgenud või metsateel liiklust piiranud.

Sama § lõike 2 alusel on riigimetsa majandamist korraldaval isikul või riigiasutusel õigus vajaduse korral sõlmida kokkuleppeid metsatee kasutamiseks ja korrashoiu korraldamiseks.

Ehitusseadustiku § 94 lõike 1 kohaselt määrab tee avalikuks kasutamiseks tee asukoha kohalik omavalitsus ning sama paragrahvi lõike 2 kohaselt otsustab teele sundvalduse seadmise tee asukoha kohaliku omavalitsuse üksus kinnisasja avalikes huvides omandamise seaduses (edaspidi KAHOS) sätestatud korras.

Ehitusseadustiku § 94 lõike 3 kohaselt lähevad tee avalikuks kasutamiseks määramisega kohalikule omavalitsusele üle kõik teeomaniku kohustused, õigused ja vastutus.

Sundvalduse seadmine seisneb kinnisasja koormamises kitsendusega, mis oma sisult vastab isiklikule kasutusõigusele, mis sõlmitakse asjaõigusseaduse alusel notariaalse lepinguga koos kinnistusraamatusse kandmisega. Sundvalduse puhul on tegemist kinnistusraamatusse mitte kantava piiratud asjaõigusega, vaid vallavalitsuse korralduse alusel seatava seadusjärgse kitsendusega, mis kantakse Maa-ameti kitsenduste kaardile.

Vallavalitsus eelistab Asjaõigusseaduse alusel seatavale isiklikule kasutusõigusele sundvalduse seadmist, kuna kaardile kantav kitsendus on kõikidele nähtav, samuti on avaliku tee alune maa maamaksuvaba, mida arvestatakse kitsenduste kaardile kantud andmete alusel.

Võttes aluseks eeltoodu, algatab Alutaguse vallavalitsus Kinnisasja avalikes huvides omandamise seaduse § 39 alusel tähtajatu ja tasuta sundvalduse seadmise ja edastab teate Pannjärve tee avalikku kasutusse määramiseks koos asendiplaaniga. Sundvaldusega koormatav ala ligikaudne suurus Ahtme metskond 24 katastriüksusel 22901:001:0280 ja Ahtme metskond 25 katastriüksusel 22901:001:0239 on kokku 27520 m².

Kinnisasja avalikes huvides omandamise seaduse § 39 lõike 4 kohaselt on Teil õigus nelja nädala jooksul käesoleva teate kättesaamisest arvates esitada Alutaguse Vallavalitsusele oma arvamus (kirjalikult e-posti teel aadressile info@alutagusevald.ee).

Lugupidamisega

*/allkirjastatud digitaalselt*

Tauno Võhmar

vallavanem